ועדת הפנים והגנת הסביבה, כנסת 23, פרוטוקול מספר 74, 2020-09-22 08:50

מיכל (מיקי) חיימוביץ': בוקר טוב, אני שמחה לפתוח ישיבה נוספת של ועדת הפנים והגנת הסביבה.

מיכל (מיקי) חיימוביץ': היום נתחיל להקים ועדות משנה בוועדת הפנים והגנת הסביבה.

מיכל (מיקי) חיימוביץ': על בסיס סעיף 109(א) לתקנון הכנסת אני מבקשת היום שנצביע על הקמת ועדה משנה לשיפור מצבה של האוכלוסייה הבדואית בדרום.

מיכל (מיקי) חיימוביץ': הסמכויות של הוועדה יהיו קיום דיונים בנושא ההיבטים התכנוניים הנוגעים לישובים הבדואים בנגב, לרבות טיפול בישובים הבדואים הלא מוכרים, ובסוגיות מוניציפליות של הישובים הבדואים בנגב.

מיכל (מיקי) חיימוביץ': זה נושא, שאני רואה חשיבות לאומית גדול מאוד בטיפול בו ויותר מכך במעקב אחרי מה שנעשה ברשויות בסוגיות האלה, בממשלה ובכלל.

מיכל (מיקי) חיימוביץ': כפי שאתם יודעים, העומס על הוועדה שלנו גדול מאוד, ולכן מצאתי לנכון שנושא חשוב זה יטופל בוועדת משנה שתוכל להיכנס לנושא הזה בצורה מעמיקה, ונראה לי אך טבעי שמי שיעמוד בראשה הוא נציגה של האוכלוסייה הבדואית בדרום כאן בכנסת - חבר הכנסת סעיד אלחרומי.

מיכל (מיקי) חיימוביץ': הרכב ועדת המשנה יהיה כדלקמן: סעיד אלחרומי – יו״ר, חברי הכנסת רם בן ברק, סונדוס סאלח, ג'אבר עסאקלה, איתן גינזבורג, משה ארבל, אתי עטיה, מיכל שיר וחבר כנסת מיהדות התורה לכשיבחר – כי כרגע, בגלל שברוכי יצא, אנחנו לא בטוחים, מי מחליף אותו כאן בוועדה.

מיכל (מיקי) חיימוביץ': זה ההרכב המוצע.

מיכל (מיקי) חיימוביץ': נצביע.

מיכל (מיקי) חיימוביץ': מי בעד הקמת ועדת המשנה?

מיכל (מיקי) חיימוביץ': הצבעה בעד הקמת ועדת המשנה – פה אחד הקמת ועדת המשנה אושרה.

מיכל (מיקי) חיימוביץ': 6 בעד, פה אחד.

מיכל (מיקי) חיימוביץ': אם כך הוכרע בזאת שאנו מקימים את ועדת המשנה בראשות חבר הכנסת סעיד אלחרומי.

מיכל (מיקי) חיימוביץ': בבקשה, אדוני היושב-ראש.

סעיד אלחרומי: תודה, גברתי היושבת-ראש.

סעיד אלחרומי: אני חושב שזה צעד מאוד חשוב לאוכלוסייה הבדואית, לאוכלוסייה הערבית בנגב.

סעיד אלחרומי: זו האוכלוסייה הכי חלשה במדינה מכל הבחינות, ודאי בנושאים מאוד ספציפיים של פיתוח תשתיות, נושאים מוניציפליים.

סעיד אלחרומי: צדקת כשאמרת שהנושאים הללו מחייבים טיפול פרטני.

סעיד אלחרומי: לכן אנו נטפל בסוגיות האלה.

סעיד אלחרומי: נעשה זאת בתיאום ובשיתוף פעולה עם כל החברים.

סעיד אלחרומי: אני מודה לכל חבריי שנמצאים פה ושהצביעו.

סעיד אלחרומי: אני חושב שנקדם ולא במעט את האוכלוסייה הזו, כפי שמתחייב.

סעיד אלחרומי: רשויות המדינה גם עושות את מה שהן עושות אינטנסיבית אבל פיקוח פרלמנטרי ועבודה פרלמנטרית אינטנסיבית רק תשפר את מצבה של האוכלוסייה.

סעיד אלחרומי: אז שוב תודה גברתי היושבת-ראש ולכל החברים.

מיכל (מיקי) חיימוביץ': בבקשה, אוסאמה סעדי.

אוסאמה סעדי: בוקר טוב.

אוסאמה סעדי: אני חושב שזהו בוקר טוב – אומר דברים בשפה הערבית.

אוסאמה סעדי: אני חושב שזהו רגע מכונן בעניין האוכלוסייה הבדואית בדרום, להקים ועדה מיוחדת לטיפול בכל הבעיות.

אוסאמה סעדי: ומה אין בעיות?

אוסאמה סעדי: לא חסרות בעיות, גם תכנוניות, גם מוניציפליות, גם חברתיות, גם כלכליות, אבטלה וכל זה, ובמיוחד ההדגשים על הכפרים הבלתי מוכרים – יותר מ-35 כפרים בלתי מוכרים.

אוסאמה סעדי: אין אזור שהוא מוקד ומצריך הקמת ועדה מיוחדת, ואין ראוי מאשר חברנו סעיד אלחרומי לעמוד בראש הוועדה הזאת.

אוסאמה סעדי: מברוק, סעיד.

אוסאמה סעדי: תפשיל שרוולים, ויאללה לעבודה.

מיכל (מיקי) חיימוביץ': תודה.

מיכל (מיקי) חיימוביץ': חבר הכנסת ווליד טאהא.

וליד טאהא: תודה רבה, היושבת בראש, על היוזמה.

וליד טאהא: מברוק לסעיד שייצג את הנגב בצורה הכי אמינה ומקצועית.

וליד טאהא: האוכלוסייה הערבית בנגב סובלת מזה עשרות שנים מהמון קשיים בכל התחומים – גם בישובים בלתי מוכרים.

וליד טאהא: גם קשיים של חינוך, ריכוזים של מחנות חינוך - יש בנגב, תרתי משמע, וצריך לטפל בהם.

וליד טאהא: בעיות של תכנון, בעיות של קרקעות, בתחומים רבים, וטוב שהוועדה הדגישה את הנושא הזה, וטוב שיש עכשיו כתובת לטיפול בנושאים האלה.

וליד טאהא: שאפו ליושבת בראש וגם ליושב-ראש החדש.

מיכל (מיקי) חיימוביץ': תודה.

מיכל (מיקי) חיימוביץ': חבר הכנסת רם בן ברק.

רם בן ברק: תודה רבה, גברתי היושבת-ראש.

רם בן ברק: אני מברך על הקמת ועדת המשנה.

רם בן ברק: אני חושב שזו ועדה מאוד חשובה.

רם בן ברק: יש להכיר בעובדה שהחברה הערבית בכלל והבדואית בפרט סובלות מהזנחה במשך שנים רבות.

רם בן ברק: הגיע הזמן שיטפלו בהם בצורה נאותה ויקדמו את החברות האלה.

רם בן ברק: אני שמח מאוד על הקמת הוועדה, ושמח להיות חבר בה.

רם בן ברק: יש הרבה מה לעשות, ונירתם למשימה.

מיכל (מיקי) חיימוביץ': תודה.

מיכל (מיקי) חיימוביץ': חברת הכנסת עאידה תומא סלימאן.

עאידה תומא סלימאן: תודה רבה.

עאידה תומא סלימאן: מברוק, סעיד, למרות שזה יותר משימה ועבודה קשה מאשר דברים שאפשר לברך.

עאידה תומא סלימאן: אני מקווה שנצליח לברך אותך על הישגים שתצליח להביא בוועדה, אבל אני באמת רוצה להודות ליושבת-ראש הוועדה על זה שנתנה את המקום והחשיבות לתת לנושא הזה את האפשרות שמישהו יטפל בו לעומק.

עאידה תומא סלימאן: אני שומעת מילה: הזנחה.

עאידה תומא סלימאן: אני חייבת לומר: זו לא הזנחה.

עאידה תומא סלימאן: זו מדיניות מפלה מאוד ברורה בין האזרחים הערבים הבדואים בנגב, והגיע הזמן לעשות קצת תיקון, ולו בזה - לתת לשולחן הזה לקבל עליו את כל הנושאים הכרוכים בעניין האזרחים הערבים הבדואים בנגב.

מיכל (מיקי) חיימוביץ': תודה.

מיכל (מיקי) חיימוביץ': אני רוצה לומר לך, חבר הכנסת אלחרומי – קודם כל, הצלחה רבה בתפקיד, ואני אומרת לך מכאן, מתפקידי כיושבת-ראש ועדת הפנים, שאני אתן לך כל הסיוע שרק תזדקק לו, אם זה בזמנים לקיים דיונים ואם בכל מה שתצטרך.

מיכל (מיקי) חיימוביץ': אם יהיו סיורים – תזמין אותי – אתה יודע שאני תמיד אשמח ורוצה לראות את הדברים בשטח.

מיכל (מיקי) חיימוביץ': יש בפניך אתגר מאוד גדול, כי אני יודעת עד כמה המצוקה גדולה ועד כמה יש מה לתקן ולעשות.

מיכל (מיקי) חיימוביץ': ברכת הצלחה גדולה.

מיכל (מיקי) חיימוביץ': תודה רבה, הישיבה נעולה.